  Анжелика Тихонова Анжелика Тихонова корреспондент Ижкарын «Динамо» стадионын дано куасэн бызьылӥсьлэн, ньыль полэс олимпи чемпионкалэн, дуннелэн укмыс полэс чемпионкаезлэн, СССР-лэн 39 полэс чемпионкаезлэн, спортъя дано мастерлэн, Удмуртилэн но Ижкарлэн дано кунмуртэзлэн Галина Кулаковалэн 80 арес тырмонэзлы сӥзем Олимпи нунал ортчиз. Галина Алексеевнаез ӟечкыланы элькунысь спортэн вырисьёс, Россиысь нимо-дано спортсменъёс, ӧтем куноос но тодмо улосчиенымы данъяськисьёс люкаськизы. Соос пӧлын тележурналист Дмитрий Губерниев, куасэн бызьылӥсьёс Александр Легков, Глеб Ретивых, Владислав Лекомцев, Лилия Васильева, Александр Ившин, боксёр Альберт Батыргазиев, биатлонист Иван Черезов но мукетъёсыз. Ужрадэ ивортодэтъя «Удмуртия» агентстволэн корреспондентэз но вуылӥз. Галина Кулакова калык азе «Победа» машинаен потӥз. Люкаськемъёс сое султыса, киоссэс чабыса но шумпотыса кесяськыса пумитазы. « Вань адямиос, кудъёсыз символ луо. Таяз учыре - элькунлэн, кунлэн, дуннеын но, дыр. Галина Алексеевна Кулакова быдэс дуннеысь спорт понна ӵапак сыӵе адями но Удмуртиын улӥсьёслэн бадӟым данъяськонзы луэ. Ми та нуналэз зэмос праздниклы пӧрмытыны тыршим. Со понна гинэ ӧм, егитъёс понна, малы ке шуоно со символ гинэ ӧвӧл, со али но спортсменъёс понна ориентир. <…> Солэн "Валтӥсез – пумозяз мыныны, астэ жаляд ке – келялод" девизэз Удмуртилэн командаяз котькуд ужасьлы азинскыны мылкыд сётэ, дыр » Александр Бречалов, Удмуртилэн тӧроез Александр Бречаловлэн кылъёсызъя, Удмуртиын трос гинэ егит, быгатӥсь, тодмо спортсменъёс, Галина Алексеевналэн сямъёсыз утисько но азинтӥсько. Куасэн бызьылӥсь, кык полэс олимпи чемпионка Тамара Тихонова Галина Кулаковаез мукет дано улосчиосынымы Михаил Калашниковен, Пётр Чайковскиен одӥг радэ пуктӥз но праздникын трос гинэ пиналъёс шуыса шумпотэмзэ вераз. Кин ке сое азьло уг тоды вал ке но, табере тодозы, адӟозы, соин ик таӵе данъян ужжрадъёс одно ик нуоно шуыса пусйиз. « Галина Алексеевна ваньмыз понна, дыр, мыным но (мон матын ке но) -  "Великая легенда XX-го века". Со котькытын Великая: ужын но, картошка копанын но, лымы сузянын но, пельмен лэсьтонын но. Со мыным сыӵе туж гажано адями. Мыным со Великая - котькытын, котькыӵе ужын » Тамара Тихонова, куасэн бызьылӥсь, кык полэс олимпи чемпионка Можгаысь куасэн бызьылӥсь Лилия Васильева но Галина Кулаковалэсь адӟем каре шуыса пусйиз. Со борды куасэн бызьылӥсь, биатлонист, кык полэс паралимпи чемпион Владислав Лекомцев но итӥськиз. Спортын сюрессэ лёгон азяз Галина Кулакова доры музей-юртаз ветлэмзэ тодаз вайиз. Галина Алексеевна солы вань медальёссэ возьматӥз, олимпи медальёссэ кутылыны сётӥз, озьы аслэсьтыз кужымзэ кузьмаз, кудӥз спортсменлы бадӟым вормонъёс басьтыны юрттэ. « Мынам сыӵе туж умой сям луиз ини – котькуд ар ӟечкыланы Галина Алексеевнаез. Азьло ми ветлӥськом вал солэн дораз, ӟечкыласьком вал, со милемыз сюдэ вал шашлыкен, перепечен. Ваньмыз вал ӝӧк сьӧраз. Кырӟанъёс но кырӟалля вал. Сыӵе эшлыко обстановка шуод-а, мар-а. <…> Со мон понна бадӟым пример » Владислав Лекомцев, куасэн бызьылӥсь, биатлонист, кык полэс паралимпи чемпион Пермь улосысь куасэн бызьылӥсь Глеб Ретивых но Галина Кулаковаен пичи дыръяз, дано спортсменкамылэн музей-юртаз вуылыкуз, тодматскиз. Туннэ со дуннелэн чемпионатъёсаз спринт амалэн ӵошатсконъёслэн трос пол призёрзы луэ. « Куасэн бызьылыны кутскыкум, ог 20 ар талэсь азьло, соослэн (Галина Кулакова вакытэ бызьылэм спортсменъёслэн – ред.) нимъёссы ялан кылӥсько вал. Али но, адӟиськоды, соосын тунсыкъяськон уг кысы, соос сярысь ялан верасько. Соин ик туж умой, соос ас вакытазы сыӵе вылӥ вормонъёс басьтӥзы шуыса » Глеб Ретивых, дуннелэн чемпионатъёсызлэн трос пол призёрзы Олимпи нуналэ нимо-дано куасэн бызьылӥсьмылы трос гинэ ӟеч кылъёс веразы. Сое данъяса, ужрадэ люкаськем тодмо спортсменъёс, элькун кивалтэтын ужасьёс, журналистъёс но студентъёс эстафета бызизы. Озьы ик улосвылысь шор ёзо ӧнер дышетсконниосысь егитъёс но ӵошатскизы. Галина Алексеевна ваньзылы тау карон кылъёссэ вераз, вордӥськем нуналаз сыӵе шуныт но чебер ужрад радъямзы понна. « Бадӟым тау сомында саклык висъямдылы. Синвуаськытӥды монэ туннэ. <…> Удмуртиын эшшо олимпи чемпионъёс мед луозы шуыса сӥзисько » Галина Кулакова, ньыль полэс олимпи чемпионка Тодэ вайытом, Галина Кулаковаез котырес лыдпусэныз Владимир Путин но ӟечкылаз. Нимо-дано спортсменкамылэсь нимзэ Ижкарысь ульчалы сётозы. Тегъёс: ГалинаКулакова Удмуртия Ижкар Спорт Мерлык АлександрБречалов ВладиславЛекомцев  